Preben Bang Henriksen (V), 2012-04-10:
Forslaget vedrører civile bevæbnede vagter på danske lastskibe.
Det er et vigtigt emne, vigtigt for rederierne og vigtigt for de søfarende.
Tidligere var det sådan, at der fordredes særdeles tungtvejende grunde til at bevæbne danske skibe.
Det var egentlige, aktuelle situationer, hvor det måtte forventes, at der kunne komme angreb, som kunne give mulighed for en sådan tilladelse.
I marts 2011 og på baggrund af den tidligere regerings forslag blev det besluttet at formalisere en egentlig tilladelsesordning.
Den medfører, at der skal være tale om en bestemt sejlads, en bestemt vagt, en bestemt vagtvirksomhed, et bestemt våben, bestemt ammunition osv. osv.
Alt sammen skal altså være forudskikket for at opnå Justitsministeriets tilladelse efter gældende ordning.
Vi må lægge til grund, at rederiforeningerne og også de søfarendes organisationer finder, at der er tale om en særdeles effektiv beskyttelse i form af vagter, og det gør selvfølgelig, at Folketinget skal være positivt indstillet over for ethvert forslag til udvidelse på forsvarlig vis af denne ordning.
Den aktuelle situation er den, at 24 danske skibe dagligt er i piratfarvande, at der i 2011 har været 225 angreb på skibe, at der har været tale om 25 kapringer, og – hvad vi ikke skal glemme – at der i dag sidder to danske søfolk kapret et eller andet sted.
Imidlertid er det sådan, at den aktuelle ordning medfører en hel del administrativt bøvl, om man så må sige.
Heri involveres Forsvarskommandoen, Søfartsstyrelsen, Justitsministeriet, Rigspolitiet og eventuelt også ambassader, i det omfang det er udenlandske sikkerhedsfolk, der skal rekvireres.
Det gør, at effektiviteten i sagsbehandlingen måske ikke er af en sådan art, at man får den hurtige sagsbehandling, som man skal have.
Der kan gå flere uger, inden rederierne får den pågældende tilladelse, og det er uheldigt i en situation, hvor skibene måske omdirigeres fra dag til dag.
Derfor hilser vi fra Venstres side forslaget velkommen.
Forslaget indebærer, at rederierne får en generel tilladelse af sandsynligvis 1 års varighed, således at man ikke længere på forhånd skal forudskikke, hvad det er for en sejlads, hvilken vagt osv., og hvilke våben der er tale om.
Jeg lægger i den her forbindelse særdeles meget vægt på, at rederierne og de søfarendes organisationer støtter forslaget.
Det er da de allervigtigste parter at høre i den her sammenhæng.
Jeg skal ikke negligere, at der foreligger høringssvar fra nogle, som er betænkelige på enkelte områder.
Jeg tænker selvfølgelig her på FTF's svar, politiets svar og svaret fra Retspolitisk Forening.
Det, man anfører her, er det lidt besynderlige i, at en vagtvirksomhed i Danmark og en dørmand på et diskotek skal være godkendt, hvorimod der ikke fordres nogen godkendelse, når man udstyrer folk med våben på et skib.
Jeg må medgive, at det kan være paradoksalt, og at man godt kunne gøre anskrig over for den del.
Forholdet er imidlertid, at det er noget, der reguleres gennem en bekendtgørelse, som justitsministeren administrativt udsteder efterfølgende, og det er allerede skitseret, hvilke vilkår der fremgår af den her bekendtgørelse.
Jeg vil ikke udelukke, at vi kan opleve situationer i fremtiden, hvor en eller anden vagt uheldigvis kommer til at overtræde de regler, der gælder, og at det kan være betænkeligt.
Det kan vise sig, at vagten ikke har opfyldt de krav, som man har forudsat i bekendtgørelsen, og at der på den baggrund kan rettes kritik mod det rederi eller den vagtvirksomhed, som har sagt god for vagten.
Det er selvfølgelig uheldigt, men alternativet er altså, at vi skal have en situation, hvor man via flere ugers myndighedsbehandling skal godkende en sådan vagt, og det er også uheldigt; det kan man jo bare spørge rederierne om i dag.
Så med den modifikation, at det selvfølgelig er uheldigt, vil jeg sige, at en afvejning af hensynene her taler for, at justitsministerens forslag på området er ganske fint, og Venstre kan derfor støtte forslaget.
Den anden del – det her var den del, der vedrørte bevæbnede vagter – omkring forsvarsdirektivet kan vi også støtte.
Den er af lidt mere teknisk art.